Aatamin puvussa... ja vähän Eevankin - Matti Kassila; Matti Kassila; Osmo Lampinen; Mauno I. Mäkelä; Olavi Tuomi; Sakari Rimminen; Juho Gartz; Matti Ylinen; Nacke Johansson; Aino Mantsas-Kassila; Aino Mantsas-Kassila; Taavi Kassila; et al. (1971)
Agapetuksen humoristinen romaani Aatamin puvussa ... ja vähän Eevankin (1928) oli ennen Matti Kassilan sovitusta muutettu elokuvaksi jo kolme kertaa, vuonna 1931 Suomi-Filmin tuottamana ja Jaakko Korhosen ohjaamana, vuonna 1940 Suomen Filmiteollisuuden tuottamana ja Ossi Elstelän ohjaamana ja vuonna 1959 Saksan liittotasavallassa, tuottajana Filmaufbau ja ohjaajana Franz M. Lang. Saksalaisen version 2 x Adam, 1 x Eva ulkokuvat toteutettiin Suomessa. Matti Kassilan elokuva on romaanin ainoa värifilmatisointi. Kassilan ja Osmo Lampisen käsikirjoitus pohjautui alkuperäisromaaniin varsin vapaasti - asemapäällikkö Viirimäki säilyi tarinan henkilögalleriassa, mutta proviisori Aarne Himasesta oli tehty televisiomanu Heikki Himanen ja luutnantti Paavo Kähkösestä autokorjaamon työnjohtaja Jussi Kirves. Jaakko Korhosen sovituksessa pääosakolmikkoa näyttelivät Kaarlo Saarnio, Joel Rinne ja Yrjö Tuominen, Ossi Elstelällä Jalmari Rinne, Tauno Palo ja Leo Lähteenmäki, Kassilalla taas Veijo Pasanen, Heikki Kinnunen ja Juha Hyppönen. Heikki Kinnusella oli tässä elokuvassa ensimmäinen suuri roolinsa. Hyppönen kuului Turun Kaupunginteatterin näyttelijöihin, aikaisemmin Kuumassa kissassa? nähty Marja-Leena Kouki Porin Teatteriin, Tuire Salenius opiskeli vielä teatterikoulussa. Osa on jäänyt Saleniuksen ainoaksi valkokankaalla. Värisovituksen ulkokuvat kuvattiin Luhangalla. Musiikin säveltäjäksi kaavailtiin alunperin Kari Rydmania. Elokuvan yleisömenestys oli vuoden kolmanneksi paras, esitysvuoden keskiarvoon nähden yli kaksinkertainen. Tuotantokustannukset olivat 558 886 markkaa, Suomen elokuvasäätiön tuotantotuki 75 000 markkaa, esitystuotot 366 622 mk. Hyvästä yleisömenestyksestä huolimatta elokuva jäi näin 117 264 markan verran tappiolliseksi. Elokuvan ensimmäinen esitys television kakkosverkossa 21.1.1976 keräsi verkon kaikkien aikojen suurimman kotimaisten elokuvien katsojamäärän, 2 100 000 henkeä. - Suomen kansallisfilmografia 8:n (1999) mukaan.
Keywords: alastomuus; alkoholinkäyttö; aseet; auttaminen; eläimet; epäonnistuminen; esitutkinta; eväät; filmatisointi; ihmissuhteet; järvet; kesä; kulkuneuvot; lomailu; pako; pidättäminen; puhelinkeskukset; puhelut; rakkaus; ruoat (ruokalajit); saunominen; varkaus; veneily; viranomaiset; väärinkäsitykset